Eksterne kommentarer: Dette er en debattartikkel. Analyse og standpunkt er skribentens egen.

Vi leser oftere og oftere om grov kriminalitet, bilbranner og utfordringer på østkanten.

Det er på høy tid at man tar tak i problemet før det går for langt og vi ender opp som vårt naboland Sverige. Fremskrittspartiet sier klart og tydelig ifra om at segregeringen må motarbeides.

For litt over to år siden skrev jeg at segregeringen i Oslo må stanses. Siden det har situasjonen blitt verre. Den demografiske utviklingen fortsetter. Enkelte bydeler har mistet over 30 prosent etnisk norske på åtte år.



Det er spesielt den ikke-vestlige befolkningen som øker massivt. Delbydelene Furuset, Fossum, Haugenstua og Rommen har allerede 60 prosent ikke-vestlige innvandrere, mens Bjørnerud, Bjørndal og Vestli følger like etter.

Utfordringene som står for tur er lavere sysselsetting, færre inntekter til bydelene og økt grov kriminalitet. Særlig kriminaliteten er noe osloborgere merker i stor grad, så nylig som sist lørdag. Til og med vi som parti opplever en mer utrygg hverdag og måtte på et tidspunkt evakuere fra en videregående skole i hovedstaden.

Fremskrittspartiet tør der andre tier, og vil fortsette å snakke om utfordringer som Oslo står ovenfor, knyttet til innvandrerbefolkning og økt segregering. Det er viktigere enn noen gang å ha en streng innvandringspolitikk, spesielt i disse tider som man ser flyktning- og migrantstrømmer som øker i retning mot Europa.

Segregeringen i Oslo er ikke ønsket. Utviklingen vil vedvare så lenge man ikke vil snakke om hva som er den største utfordringen. Med en naiv og liberal innvandringspolitikk vil man gjøre vondt verre. Med Fremskrittspartiet bak rattet kan utviklingen snus.